Pta-man tydens huisroof doodgeskietArgieffoto: Kent Williamson ŉ 47-jarige man is Donderdagaand by sy huis in Pretoria doodgeskiet toe hy sy gesin teen ŉ groep rowers beskerm het. Kapt. Ilze Jones, polisiewoordvoerder, het aan Maroela Media gesê die voorval het omstreeks 22:30 in Faerie Glen, in die ooste van die stad, plaasgevind. “Vier mans het na bewering toegang tot die huis verkry en die oorledene se vrou in die sitkamer oorweldig. Die vrou het om hulp geroep en die man het van die boonste verdieping van die huis haar te hulp gesnel in ŉ poging om haar en hul kinders te beskerm,” het Jones gesê. Jones het gesê die man het die verdagtes verjaag sonder dat hulle iets kon roof. Een van die verdagtes het twee skote na die man gevuur toe hulle op vlug geslaan het en hom noodlottig gewond. Athlenda Mathe, woordvoerder van Netcare 911, het gesê paramedici is ontbied en het die man buite in die erf aangetref. “Paramedici het hard gepoog om die man se lewe te red, maar dit was tevergeefs. Hy is op die toneel dood verklaar,” het Mathe gesê. Die polisie ondersoek ŉ saak van moord. Niemand is nog in verband met die voorval in hegtenis geneem nie. Opvolg: Faerie Glen-moord: Naam van slagoffer bekend gemaak